google/wiki40b huggingface dataset:
Κατερίνα Θάνου

Πρώτες διακρίσεις

Γεννήθηκε την 1η Φεβρουαρίου του 1975 στην Αθήνα και έχει καταγωγή από την Πρέβεζα. Με χρόνο 10.87 πέτυχε πανελλήνια επίδοση στους πανευρωπαϊκούς αγώνες του 1998 και κατέκτησε τον τίτλο της παγκόσμιας πρωταθλήτριας κλειστού στίβου το Μάρτιο του 1999 στους αγώνες του Μαεμπάσι της Ιαπωνίας. Στις 22 Αυγούστου 1999 πήρε το χάλκινο μετάλλιο στα 100 μέτρα του Παγκοσμίου Πρωταθλήματος της Σεβίλλης πετυχαίνοντας χρόνο 10.84. Υπήρξε αθλήτρια του Εθνικού Γυμναστικού Συλλόγου και αργότερα του Ολυμπιακού και προπονούνταν με το Χρήστο Τζέκο. Σπουδαία επιτυχία στην καριέρα της αποτέλεσε το αργυρό μετάλλιο στους Ολυμπιακούς του 2000. Οι διακρίσεις της, ωστόσο, είναι πάμπολλες.

Σκάνδαλο αναβολικών

Το 2004 στους θερινούς Ολυμπιακούς Αγώνες της Αθήνας, η Κατερίνα Θάνου ήταν μία από τις αθλήτριες που αναμενόταν να πρωταγωνιστήσουν στα 100 μέτρα των γυναικών. Εντούτοις, την ημέρα πριν από την τελετή έναρξης, η Κατερίνα Θάνου και ο συναθλητής της Κωνσταντίνος Κεντέρης δεν εμφανίστηκαν σε αιφνιδιαστική κλήση για έλεγχο αντί-ντόπινγκ και αργότερα την ίδια νύχτα νοσηλεύθηκαν και οι δύο, ισχυριζόμενοι ότι είχαν τραυματιστεί σε τροχαίο ατύχημα με μοτοσικλέτα. Στο σκάνδαλο που ακολούθησε σε σχέση με την εξέτασή τους, οι Κατερίνα Θάνου και Κωνσταντίνος Κεντέρης ανήγγειλαν την απόσυρσή τους από τους αγώνες στις 18 Αυγούστου 2004, μετά από ακρόαση ενώπιον της πειθαρχικής Επιτροπής της ΔΟΕ. Μια επίσημη έρευνα των ελληνικών Αρχών σχετικά με το υποτιθέμενο ατύχημά τους, κατέληξε στο συμπέρασμα να αμφισβητήσει το ατύχημα. Η IAAF τους επέβαλε προσωρινή ποινή αποκλεισμού από κάθε αγωνιστική δραστηριότητα που άρχισε να ισχύει από τις 22 Δεκεμβρίου 2004. Μετά από μια μακροχρόνια νομική μάχη, στις 26 Ιουνίου 2006 ενώπιον του αθλητικού διαιτητικού δικαστηρίου της Λωζάνης οι Έλληνες αθλητές αποδέχτηκαν τις κατηγορίες για την παραβίαση του κανόνα αποφυγής τριών ελέγχων αντί-ντόπινγκ μεταξύ 27 Ιουλίου και 12 Αυγούστου 2004 (στην παραβίαση του κανόνα 32.2 (δ)) και μια αποφυγή να δώσουν δείγμα ούρων και δείγμα αίματος στις 12 Αυγούστου 2004 (στην παραβίαση του κανόνα 32.2 (γ)). Η ποινή τους έληξε στις 22 Δεκεμβρίου 2006.

Επιστροφή στην ενεργό δράση

Η επιστροφή της στην ενεργό δράση έγινε το Φεβρουάριο του 2007. Στα 60 μέτρα, περιορίστηκε στην 6η θέση στο Ευρωπαϊκό Πρωτάθλημα στο Μπέρμιγχαμ της Αγγλίας, στις 4 Μαρτίου 2007 με επίδοση 7.26. Στη συνέχεια της χρονιάς ταλαιπωρήθηκε από τραυματισμούς και έκανε μόνο δύο κούρσες στον ανοιχτό με καλύτερη στα 11.35. Στις 10 Αυγούστου 2008 ανακοινώθηκε επίσημα από την Δ.Ο.Ε. ο αποκλεισμός της από τους Ολυμπιακούς Αγώνες του Πεκίνου επειδή με τις ενέργειές της "δυσφήμισε το Ολυμπιακό Κίνημα".
Αρχή των αξόνων (μαθηματικά)

Στα μαθηματικά, η αρχή των αξόνων σε έναν Ευκλείδειο χώρο είναι ένα ειδικό σημείο, που συνήθως συμβολίζεται με το γράμμα O. Χρησιμοποιείται ως σταθερό σημείο αναφοράς για τη γεωμετρία του περιβάλλοντος χώρου.

Καρτεσιανές συντεταγμένες

Σε ένα καρτεσιανό σύστημα συντεταγμένων, η αρχή των αξόνων είναι το σημείο όπου οι άξονες του συστήματος τέμνονται. Η αρχή των αξόνων διαιρεί κάθε έναν από αυτούς τους άξονες στα δύο, έναν θετικό και έναν αρνητικό ημιάξονα.  Στη συνέχεια τα σημεία μπορούν να δοθούν σε σχέση με την αρχή των αξόνων, δίνοντας τις αριθμητικές τους συντεταγμένες, τις θέσεις τους δηλαδή των προβολών τους κατά μήκος κάθε άξονα, είτε στην θετική είτε στην αρνητική κατεύθυνση. Οι συντεταγμένες της αρχής των αξόνων είναι πάντα μηδέν, για παράδειγμα (0,0) σε άξονες δύο διαστάσεων και (0,0,0) σε άξονες τριών διαστάσεων.

Άλλα συστήματα συντεταγμένων

Στο πολικό σύστημα συντεταγμένων, η αρχή των αξόνων ονομάζεται και πόλος. Ο πόλος, όμως, δεν έχει καλά ορισμένες πολικές συντεταγμένες, επειδή οι πολικές συντεταγμένες ενός σημείου περιλαμβάνουν τη γωνία που σχηματίζεται από τον θετικό x-άξονα και την ακτίνα από την αρχή των αξόνων μέχρι ένα σημείο και η γωνία αυτή δεν είναι καλά ορισμένη για την αρχή των αξόνων.
Στην Ευκλείδεια γεωμετρία, η αρχή των αξόνων μπορεί να επιλεγεί ελεύθερα, ωε ένα οποιοδήποτε κατάλληλο σημείο αναφοράς.
Η αρχή των αξόνων του μιγαδικού επιπέδου μπορεί να αναφέρεται ως το σημείο όπου ο πραγματικός άξονας και ο φανταστικός άξονας τέμνονται μεταξύ τους. Με άλλα λόγια, είναι ο μιγαδικός αριθμός μηδέν.
Αστική Περιοχή Μπάντα

Δημογραφικά

Η Μπάντα (Mpanda Town) έχει αναπτυχθεί ταχύτατα από 46.000 κατοίκους το 2002 στους 102.900 κατοίκους με την απογραφή του 2012.

Οικονομία

Η Μπάντα (Mpanda Mjini) είναι ένα σημαντικό κέντρο στην αγροτική οικονομία, ειδικά για την εμπορία και την μεταφόρτωση του ρυζιού και του αραβοσίτου. Η Περιφέρεια Κατάβι (Katavi Region), έχει όλο και περισσότερο ενδιαφέρον για τους εξορύκτες, ειδικά του χρυσού. Είναι, επίσης, ένα σημείο εκκίνησης για την επίσκεψη του Εθνικού Πάρκου Κατάβι (Katavi National Park), με την έδρα του μόλις 35 χλμ. νότια στο Σιταλίκε (Sitalike). Το Πάρκο έχει μια καλή διατομή της άγριας ζωής της Ανατολικής Αφρικής, αλλά ίσως είναι περισσότερο γνωστό για τον πληθυσμό των ιπποπόταμων.
Η Μπάντα (Mpanda Town) έγινε τον Οκτώβριο του 2000, το κέντρο μιας νέας Καθολικής Επισκοπής και περηφανεύεται για έναν έξοχο καθεδρικό ναό με υπέροχα εικονογραφημένα βιτρό στα παράθυρά του. Η πόλη είναι επίσης το κέντρο για την Αγγλικανική Επισκοπή της Λίμνης Ρούκουα (Lake Rukwa), που δημιουργήθηκε τον Ιούνιο του 2010. Υπάρχει μια υπέροχη εκκλησία Μοραβίας και παρέχονται άλλες Χριστιανικές λειτουργίες από την Λουθηρανική, την Αφρικανική Εκκλησία Ενδοχώρας και τις Συνελεύσεις Τανζανίας του Θεού. Οι Μουσουλμάνοι της περιοχής, εξυπηρετούνται επαρκώς από αρκετά τζαμιά, που είναι διασκορπισμένα εντός της αστικής περιοχής.

Μεταφορές

Όμως, ακόμα όλοι οι δρόμοι στη Μπάντα (Mpanda Mjini) (από την Σουμπαουάνγκα [Sumbawanga], Ταμπόρα [Tabora] ή Κιγκόμα [Kigoma]) παραμένουν έκθετες και μπορεί σε σύντομο χρονικό διάστημα, να γίνουν απροσπέλαστοι κατά την περίοδο των βροχών (ιδιαιτέρως τον Φεβρουάριο–Μάρτιο). Η κυβέρνηση της Τανζανίας, έχει σε εξέλιξη ένα σχέδιο για να θωρακίσει ένα μεγάλο τμήμα του δρόμου βορείως της Σουμπαουάνγκα (Sumbawanga). Στο Σούμρυ (Sumry), λειτουργούν καθημερινά δύο δρομολόγια λεωφορείων για τη Σουμπαουάνγκα (Sumbawanga) (240 km 5-ώρες), με το ένα από αυτά να πηγαίνει στη Μπέυα (Mbeya). Πολλές γραμμές λεωφορείων, λειτουργούν για την Ταμπόρα (Tabora) (380 χλμ., 9-ώρες). Οι τοπικές υπηρεσίες, περιλαμβάνουν μικρά λεωφορεία για το Σιταλίκε (Sitalike) και καθημερινά δρομολόγια με το λεωφορείο για την Ουσεβύα (Usevya) και τα ψαροχώρια της Καρέμα (Karema) και Ικόλα (Ikola) στη Λίμνη Τανγκανίκα (Lake Tanganyika).
Η Μπάντα (Mpanda Town) είναι το σημείο τερματισμού της σιδηροδρομικής γραμμής, με υπηρεσίες μεταφοράς επιβατών από Ταμπόρα (Tabora) (περίπου 12-15-ώρες).
Το 2012, η κυβέρνηση ολοκλήρωσε μια αναβάθμιση του αεροδρομίου Μπάντα (Mpanda Mjini), με ασφαλτοστρωμένο διάδρομο μήκους 2 χλμ. Ήδη, μια εμπορική αεροπορική εταιρεία έχει ξεκινήσει πτήσεις. Τώρα, η πόλη μπορεί να συνδεθεί με πτήσεις που εκτελούνται από την Auric Air.
Κόπα Αμέρικα 2019

Χώρα υποδοχής

Αρχικά, το Κόπα Αμέρικα 2019 επρόκειτο να λάβει χώρα στη Χιλή, ενώ η Βραζιλία επρόκειτο να φιλοξενήσει την έκδοση του 2015, λόγω της πολιτικής της Κονμεμπόλ να εναλλάσονται οι διοργανώτριες χώρες με βάση την αλφαβητική σειρά. Ωστόσο, λόγω της διοργάνωσης του Κυπέλλου Συνομοσπονδιών 2013, του Παγκόσμιου Κυπέλλου 2014 και των Ολυμπιακών αγώνων του 2016, η Βραζιλία αποφάσισε να μην δεχτεί τη διοργάνωση του Κόπα Αμέρικα 2015. Οι ποδοσφαιρικές ομοσπονδίες της Βραζιλίας και της Χιλής συμφώνησαν να ανταλλάξουν τη σειρά διοργάνωσης των πρωταθλημάτων του 2015 και 2019. Η συμφωνία αυτή εγκρίθηκε από την ΚΟΝΜΕΜΠΟΛ το 2012.
Το Κόπα Αμέρικα 2019 είναι η τελική έκδοση που παίζεται σε μονά χρόνια και με 12 ομάδες. Αρχίζοντας από το 2020, το τουρνουά θα διεξάγεται σε ζυγά χρόνια όπως γίνεται με το Ευρωπαϊκό Πρωτάθλημα Ποδοσφαίρου.

Χώροι διεξαγωγής

Στις 14 Ιουνίου 2018, ο Αντιπρόεδρος της Ομοσπονδίας Ποδοσφαίρου Βραζιλίας Φερνάντο Σάρνεϊ ανακοίνωσε ότι πέντε πόλεις που θα φιλοξενήσουν το τουρνουά: Σαλβαδόρ, Ρίο ντε Τζανέιρο, Σάο Πάολο, Μπέλο Οριζόντε και Πόρτο Αλέγκρε. Τα στάδια διεξαγωγής των αγώνων ανακοινώθηκαν στις 17 Σεπτεμβρίου 2018. Ο εναρκτήριος αγώνας θα πραγματοποιηθεί στο Εστάντιο ντο Μορουμπί στο Σάο Πάολο, οι ημιτελικοί θα διεξαχθούν στο στάδιο Αρένα ντο Γκρέμιο του Πόρτο Αλέγκρε και Εστάντιο Μινεϊράο στο Μπέλο Οριζόντε, και ο τελικός θα διεξαχθεί στο Στάδιο Μαρακανά σε Ρίο ντε Τζανέιρο. Στις 23 Νοεμβρίου 2018, η ΚΟΝΜΕΜΠΟΛ ανακοίνωσε ότι το δεύτερο γήπεδο στο Σάο Πάολο θα αλλάξει από το Πάρκο Αλλιάνζ στο Αρένα Κορίνθιανς.

Φάση των ομίλων

Όλες οι ώρες είναι σε ώρα Βραζιλίας (UTC-3). Οι καλύτερες ομάδες κάθε ομίλου προκρίνονται στα προημιτελικά.

Φάση νοκάουτ

Στην φάση των ομίλων έχουν προκριθεί η Βενεζουέλα, το Περού, η Βραζιλία, η Αργεντινή και η Κολομβία.
Μάικλ Κάνινγκαμ

Ζωή και σταδιοδρομία

Ο Μάικλ Κάνινγκαμ γεννήθηκε στο Σινσινάτι του Οχάιο και έζησε τα παιδικά του χρόνια στην Πασαντένα της Καλιφόρνια. Σπούδασε Αγγλική Λογοτεχνία στο Πανεπιστήμιο Στάνφορντ απ' όπου και αποφοίτησε. Κατά την διάρκεια των σπουδών του στο Πανεπιστήμιο της Αϊόβα, πρωτοεξέδωσε μικρές ιστορίες στο  Atlantic Monthly και στο Paris Review.
Το 1993 έλαβε το Guggenheim Fellowship και το 1998 το National Endowment for the Arts Fellowship. Το 1995 τιμήθηκε με το Whiting Writers' Award. Μαθήτευσε στο Fine Arts Work Center της Μασσαχουσέτης καθώς και στην δημιουργική συγγραφή στο Brooklyn College. 
Παρόλο που είναι ομοφυλόφιλος και η ζωή του υπήρξε μονογαμική τα τελευταία 24 χρόνια αρνείται την άποψη που τον χαρακτηρίζει ως gay συγγραφέα, δηλώνοντας πως όντας gay, επηρεάζεται μεν στο έργο του, αλλά αυτό δεν αποτελεί το μόνο χαρακτηριστικό της δουλειάς του.
Οι Ώρες, καθιέρωσαν τον Κάνινγκαμ ως έναν σημαντικό συγγραφέα με μεγάλη δυναμική στη σημερινή Αμερικανική Λογοτεχνία, και η πρόσφατη δουλειά του με τίτλο, Specimen Days, έτυχε καλής υποδοχή από τους Αμερικανούς κριτικούς. Ο Cunningham εξέδωσε και μία ποιητική συλλογή, Laws for Creations, έχει επίσης γράψει με την Susan Minot, σενάριο βασισμένο στο μυθιστόρημα της με τίτλο Evening. Υπήρξε παραγωγός της ίδιας ταινίας το 2007 με τον ίδιο τίτλο Evening, και στο οποίο πρωταγωνιστούν οι Γκλεν Κλόουζ, Τόνι Κολέτ και Μέριλ Στριπ.
Γεώργιος Αθανασιάδης - Νόβας

Βιογραφία

Γεννήθηκε στη Ναύπακτο το 1893 και ήταν αδελφός του Θεμιστοκλή Αθανασιάδη - Νόβα. Η μητέρα του Ευδοκία ήταν γόνος της παλιάς ιστορικής και αρχοντικής οικογένειας Σισμάνη από τη Ναυπακτία. Τελείωσε τις γυμνασιακές σπουδές του στο Β΄ Γυμνάσιο Πατρών κι έπειτα σπούδασε στη Νομική Σχολή του Πανεπιστημίου Αθηνών. Αρχικά ασχολήθηκε με τη δημοσιογραφία και τη δικηγορία. Εργάστηκε επί 25 χρόνια ως δημοσιογράφος ανταποκριτής της εφημερίδας «Ακρόπολις» κατά τους Βαλκανικούς πολέμους στο Μακεδονικό Μέτωπο και της εφημερίδας «Πολιτεία» κατά τη Μικρασιατική εκστρατεία. Υπήρξε συντάκτης των εφημερίδων «Ακρόπολις» και «Πολιτεία», και συνεκδότης (1933-1936) της εφημερίδας «Νέος Κόσμος». Υπήρξε ιδρυτικό μέλος της Ενώσεως Συντακτών Αθηνών το 1926 και διετέλεσε αντιπρόεδρός της. Έγινε μέλος της Ακαδημίας Αθηνών το 1955 και πρόεδρος της Ακαδημίας το 1965.

Λογοτεχνική δραστηριότητα

Παράλληλα με την πολιτική του σταδιοδρομία, ο Γεώργιος Αθανασιάδης - Νόβας δεν έπαψε ποτέ να ασχολείται με τη λογοτεχνία, όπου και διέπρεψε γράφοντας ποιήματα και πεζά. Όλα του τα έργα του είναι εμπνευσμένα από την επαρχία, τον τόπο καταγωγής του, τη φύση και γενικά την ελληνική παράδοση. Στη λογοτεχνία δραστηριοποιείτο με το καλλιτεχνικό ψευδώνυμο «Γεώργιος Αθάνας». Το 1955 εξελέγη Ακαδημαϊκός. Τιμήθηκε επίσης με το Βραβείο Βικέλα της Ακαδημίας Αθηνών.

«Γαργάλατας»

Το προσωνύμιο «Γαργάλατας», το οποίο χρησιμοποιούταν ευρέως από τους πολιτικούς του αντιπάλους, κυρίως κατά την ταραχώδη περίοδο της Αποστασίας, προέρχεται από τετράστιχο που γράφτηκε με σκωπτική διάθεση και του αποδόθηκε από τον δημοσιογράφο Κώστα Σταματίου στη στήλη «Αδιακρισίες» της εφημερίδας «Τα Νέα», όπως εξηγεί σε απάντηση (φύλλο 17902/30-3-2004) σε αναγνώστες της στήλης του στην ίδια εφημερίδα ο Λευτέρης Παπαδόπουλος.
Σαλβαδόρ Σομπράλ

Ιστορία

Ο Σομπράλ γεννήθηκε στη Λισαβώνα, αλλά έμεινε και στις Ηνωμένες Πολιτείες και στη Βαρκελώνη όσο ήταν παιδί.
Το 2017, ο Σομπράλ επιλέχθηκε στο να συμμετέχει στο Festival da Canção 2017, με το τραγούδι "Amar pelos dois". Κέρδισε το διαγωνισμό στις 5 Μαρτίου 2017, και εκπροσώπησε την Πορτογαλία στον διαγωνισμό τραγουδιού της Eurovision του 2017.
Ο Πορτογάλος τραγουδιστής προκρίθηκε στον τελικό τραγουδώντας το τραγούδι του πρώτα στον πρώτο ημιτελικό του διαγωνισμού, όπου έλαβε την 1η θέση με 370 βαθμούς. Στη συνέχεια, κέρδισε τον τελικό, με 758 βαθμούς.
Κύπελλο Ελλάδας καλαθοσφαίρισης ανδρών 1994-1995

To Κύπελλο Ελλάδος καλαθοσφαίρισης ανδρών 1994-95 που διοργάνωσε η Ελληνική Ομοσπονδία Καλαθοσφαίρισης ξεκίνησε στις 10 Σεπτεμβρίου 1994 με τους αγώνες της πρώτης φάσης και τελείωσε στις 5 Μαρτίου 1995 με τον τελικό, ο οποίος έγινε στο "Χαλκιοπούλειο Γυμναστήριο" Λαμίας, με αντιπάλους τον Πανιώνιο και τον ΠΑΟΚ. Από τη σεζόν αυτή καθιερώθηκε η τελική φάση σε μορφή φάιναλ φορ. Το κύπελλο Ελλάδος κατέκτησε ο ΠΑΟΚ για δεύτερη φορά στην ιστορία της διοργάνωσης.

Τελική φάση

Η τελική φάση, που διεξήχθη με το σύστημα φάιναλ-φορ, έγινε στο "Χαλκιοπούλειο Γυμναστήριο" Λαμίας, στις 4 και 5 Μαρτίου 1995.
Φρανθίσκο Αδράδος

Σταδιοδρομία

Ο Φρανθίσκο Αδράδος γεννήθηκε στις 29 Μαρτίου του 1922 στην Σαλαμάνκα της Ισπανίας. Σπούδασε κλασική φιλολογία στο Πανεπιστήμιο της Σαλαμάνκα, όπου απέκτησε το πτυχίο του το 1944, και το 1946 απέκτησε το διδακτορικό του από το Πανεπιστήμιο της Μαδρίτης (το σημερινό Πανεπιστήμιο Κομπλουτένσε). Ο Φρανθίσκο Αδράδος έγινε καθηγητής της Ελληνικής στο Ινστιτούτο Καρδενάλ Θισνέρος (Instituto Cardenal Cisneros) της Μαδρίτης το 1949. Δύο χρόνια αργότερα έγινε καθηγητής στο Πανεπιστήμιο της Βαρκελώνης και την επόμενη χρονιά μετακόμισε στο Πανεπιστήμιο Κομπλουτένσε Μαδρίτης όπου και δίδαξε μέχρι τη συνταξιοδότησή του. Έχει εργαστεί ως μεταφραστής στην ισπανική γλώσσα για την Αρχαία Ελληνική και τα σανσκριτικά κείμενα. Θεωρείται ειδικός στα Αρχαία Ελληνικά.

Βραβεία και τιμητικές διακρίσεις

Για την εργασία του σχετικά με την Ελληνο-ισπανικό λεξικό (Diccionario Griego-Español) ο Φρανθίσκο Αδράδος έλαβε το βραβείο του Ιδρύματος Αλέξανδρος Ωνάσης το 1989.
Ο Φρανθίσκο Αδράδος εξελέγη στην έδρα d της Βασιλικής Ισπανικής Ακαδημίας, στις 21 Ιουνίου 1990 ανέλαβε τη θέση του στις 28 Απριλίου 1991. Τέσσερα χρόνια αργότερα έγινε αντεπιστέλλον μέλος της Ακαδημίας Γραμμάτων της Αργεντινής. Εκλέχτηκε ως μέλος, Ξένος Εταίρος, της Ακαδημίας Αθηνών το 2003.
Εξελέγη μέλος, τρίτο στη σειρά, της Βασιλικής Ακαδημίας της Ιστορίας στις 23 Μαΐου 2003, ανέλαβε τη θέση του στις 22 Φεβρουαρίου 2004. Το 2012 του αποδόθηκε το Εθνικό Βραβείο Ισπανικών γραμμάτων. Το 2014 του απονεμήθηκε τιμητικό δίπλωμα από το Πανεπιστήμιο του Παναμά.
Λαϊσένια Καράζε

Βιογραφικά στοιχεία

Γεννήθηκε στη Μαβάνα, στο νησί Βανουαμπαλάβου και παντρεύτηκε την Λέμπα Νγκαράσε. Είναι μέλος του κόμματος Ενωμένα Φίτζι. Το 1994 έγινε πρόεδρος της Φιτζιανής Τηλεόρασης. Η πρώτη θητεία του Καράζε έγινε με βάση απόφαση του Ανωτάτου Δικαστηρίου το 2001, που δήλωνε ότι νόμιμος πρωθυπουργός ήταν ο ανατραπείς Μαχέντρα Τσόντρι. Η δεύτερη θητεία του τερματίστηκε έπειτα από πραξικόπημα, του οποίου ηγήθηκε ο αρχηγός των Ενόπλων Δυνάμεων, Φρανκ Μπαϊνιμαράμα. Το 2007 ζήτησε τη διεξαγωγή πρόωρων εκλογών.
Οι πρόγονοοι του Καράσε είναι φιτζιανοί αυτόχθονες, Τονγκανοί και Εβραίοι.
Φθοροϋδρίδιο του αργού

Ιστορία

Η ανακάλυψη αυτής της πρώτης γνωστής ένωσης του αργού πιστώθηκε σε μια ομάδα Φινλανδών επιστημόνων, υπό την ηγεσία του Μάρκου Ρέζενεν (Markku Räsänen). Στις 24 Αυγούστου 2000, ανακοινώθηκε η ανακάλυψη της ένωσης στο περιοδικό Nature

Παραγωγή

Αυτή η χημική ένωση συνθέθηκε με μίγμα αργού (Ar) και υδροφθορίου (HF) πάνω σε επιφάνεια ιωδιούχου καισίου (CsI) στους −265 °C και εκθέτοντας το μείγμα σε υπεριώδη ακτινοβολία. Αυτή προκάλεσε την αντίδραση:
Η φασματοσκοπία υπερύθρου του προϊόντος αέριου μίγματος απεδειξε ότι περιέχει χημικούς δεσμούς, αν και πολύ ασθενείς. Έται, η ένωση ξαναδιασπάται σε αργό και υδροφθόριο, αν η θερμοκρασία υπερβεί τους −256 °C.
Ιούλιος Ερρίκος της Σαξονίας-Λάουενμπουρκ

Βιογραφία

Ήταν ο τέταρτος γιος του Φραγκίσκου Β΄ δούκα της Σαξονίας-Λάουενμπουρκ και της Μαρίας των Γουέλφων, κόρης του Ιουλίου δούκα του Μπράουνσβαϊκ-Λύνεμπουρκ.
Το 1665 απεβίωσε στην Πράγα σε ηλικία 79 ετών και τον διαδέχθηκαν οι γιοί του Φραγκίσκος-Έρντμαν και Ιούλιος-Φραγκίσκος.
Οροπέδιο Γρεβενών

Γεωγραφία - Ιστορία

Το Οροπέδιο βρίσκεται προς βορειοδυτικά των Γρεβενών σε απόσταση 13 χλμ. από αυτά και επάνω στην επαρχιακή οδό Γρεβενών - Διλόφου Κοζάνης. Οι κάτοικοί του ασχολούνται κυρίως με τη γεωργία και την κτηνοτροφία. Σύμφωνα με τη τοπική παράδοση, η αρχική θέση του χωριού την περίοδο της τουρκοκρατίας ήταν στη τοποθεσία "Παλιοβελιά", 4 με 5 χλμ. πιο νοτιοδυτικά από τη σημερινή. Το παλιό του όνομα ήταν Βελιά ή Βηλιά και το 1918 αποτελούσε κοινότητα με έδρα την ίδια. Μετονομάστηκε το 1927 με το ΦΕΚ 18Α - 01/02/1927. Σύμφωνα με το σχέδιο Καλλικράτης, αποτελεί τη τοπική κοινότητα Οροπεδίου που ανήκει στην δημοτική ενότητα Αγίου Κοσμά του Δήμου Γρεβενών και σύμφωνα με την απογραφή του 2011 έχει πληθυσμό 110 κατοίκους.
Α1 Κατηγορία υδατοσφαίρισης γυναικών 2003-04

Η Α1 Κατηγορία υδατοσφαίρισης γυναικών 2003–04 ξεκίνησε στις 22 Νοεμβρίου 2003 και ολοκληρώθηκε στις 25 Φεβρουαρίου 2004 με την διεξαγωγή της τελευταίας αγωνιστικής. Πρωταθλήτρια ομάδα αναδείχθηκε η Γλυφάδα για έβδομη φορά στην ιστορία της.
Άρνο Πενζίας

Βιογραφία

Ο Πενζίας γεννήθηκε στο Μόναχο, Γερμανία. Σε ηλικία έξι ετών, ήταν ανάμεσα στα Εβραία παιδιά τα οποία μεταφέρθηκαν στην Βρετανία ως τμήμα της επιχείρησης διάσωσης Kindertransport. Λίγο αργότερα, τον ακολούθησαν οι γονείς του και η οικογένεια εγκαταστάθηκε το 1940 στη Νέα Υόρκη. Αποφοίτησε από το Τεχνικό Λύκειο του Μπρούκλιν το 1951 και στη συνέχεια εγγράφηκε στο Κολέγιο της Νέας Υόρκης για να μελετήσει χημεία, αλλά άλλαξε κατεύθυνση και το 1954 αποφοίτησε με πτυχίο φυσικής. Στη συνέχεια για δύο χρόνια εργάστηκε ως αξιωματικός των ραντάρ στον αμερικανικό στρατό. Το 1956 εγγράφηκε στο Πανεπιστήμιο Κολούμπια, όπου έλαβε το διδακτορικό του στη φυσική το 1962.
Προσλήφθηκε στην Bell Labs στο Νιου Τζέρσεϊ, όπου, μαζί με τον Ρόμπερτ Γούντροου Γουίλσον, δούλεψε πάνω σε υπερευαίσθητους κρυογενικούς δέκτες μικροκυμάτων για παρατηρήσεις στη ραδιοαστρονομία. Το 1964, κατά τη διάρκεια της κατασκευής του πιο ευαίσθητου συστήματος δέκτη/κεραίας, την Holmdel Horn Antenna, βρήκαν ραδιοφωνικό θόρυβο τον οποίο δεν μπορούσαν να εξηγήσουν. Έχοντας απορρίψει όλες τις πηγές συμβολής, ο Πενζίας επικοινώνησε με τον Ρόμπερτ Ντικ, ο οποίος πρότεινε ότι μπορεί να ήταν η ακτινοβολία υποβάθρου που προέβλεπαν κάποιες κοσμολογικές θεωρίες. Συμφώνησαν με τον Ντικ να δημοσιεύσουν δίπλα-δίπλα γράμματα στην Astrophysical Journal, με τον Πενζίας και τον Γουίλσον να εξηγούν τις παρατηρήσεις τους και τον Ντικ να προτείνει ότι πρόκειται για την κοσμική μικροκυμάτικη ακτινοβολία υποβάθρου, το υπόλειμμα της Μεγάλης Έκρηξης.
Ο Πενζίας έγινε μέλος της Αμερικανικής Ακαδημίας Τεχνών και Επιστημών το 1975. Το 1977, οι δυο τους έλαβαν το βραβείο Χένρι Ντράπερ της Εθνικής Ακαδημίας Επιστημών των Ηνωμένων Πολιτειών και το 1978 το βραβείο Νόμπελ Φυσικής.
Κρόμλεχ

Το κρόμλεχ  είναι προϊστορικό μεγαλιθικό μνημείο που αποτελείται από ανορθωμένους λίθους (μενίρ) τοποθετημένους σε κυκλική διάταξη. Μερικές φορές ένα μενίρ είναι τοποθετημένο στο κέντρο του κύκλου.
Αυτοί οι κύκλοι από λίθους μπορούν να στέκουν αυτόνομα, να συνδυαστούν με έναν άλλο κύκλο λίθων ή να συνδεθούν με μια γρεμμή μενίρ. 
Το πιο γνωστό από όλα τα κρόμλεχ είναι το Στόουνχετζ στην Αγγλία. Στη Γαλλία, το διπλό κρόμλεχ του Ερ-Λανίκ, στον κόλπο του Μορμπιάν, στη Βρετάνη, που αποτελείται από δύο ομόκεντρους κύκλους. Τα μενίρ του εξωτερικού κύκλου έχουν πέσει λόγω της ανύψωσης της στάθμης της θάλασσας. Επίσης, το Πεν αρ Λαν στο γαλλικό νησί Ουεσάν και στα νησιά Σωζέ στη Νορμανδία.
Τα κρόμλεχ είναι πολύ πιο σπάνια από άλλα μεγαλιθικά μνημεία (ντολμέν, μενίρ, καλυμμένες διαβάσεις, cairns).
Τα περισσότερα από αυτά χρονολογούνται, ειδικά στην Ευρώπη, από την Εποχή του Χαλκού (2500 π.Χ. έως 1000 π.Χ.).
Κρόμλεχ υπάρχουν σχεδόν σε όλη τη γη, από την Ινδία μέχρι την Αγγλία, τις Σκανδιναβικές χώρες, το Μαρόκο, την Αμερική ή την Ιαπωνία.
Σήμερα, δεν μπορούμε να εξηγήσουμε με ακρίβεια τη λειτουργία αυτού του τύπου μνημείου. Μερικοί ερευνητές θεωρούν ότι πρόκειται για χώρους λατρείας, ενώ άλλοι προτιμούν την ιδέα ενός τόπου παρατήρησης των άστρων ή της Σελήνης. Μερικοί συγγραφείς ισχυρίστηκαν ότι ήταν οι δείκτες μιας προγονικής μεγαλιθικής γεωμετρίας. Αυτή η τελευταία υπόθεση έχει απορριφθεί από την επιστημονική κοινότητα.

Ετυμολογία

Η λέξη κρόμλεχ (γαλλικά: cromlech) προέρχεται από τις παλιές βρετονικές λέξεις crom=στρογγυλός και Liech=λίθος.
Εύνοστος

Στην ελληνική μυθολογία ο Εύνοστος ήταν γιος του Ελιέα και της Σκιάδης, που ανατράφηκε όμως από μία Νύμφη. Η Νύμφη αυτή ονομαζόταν Ευνόστη και από αυτή πήρε ο Εύνοστος το όνομά του. Ο Εύνοστος μνημονεύεται από τον Πλούταρχο στο έργο του «Αίτια Ελληνικά» (40). Εκεί αναφέρεται ότι ο Εύνοστος ήταν νέος ωραίος αλλά και δίκαιος, μυαλωμένος και αυστηρός, που έγινε το αντικείμενο του έρωτα της Όχνης, κόρης του Κολωνού και εξαδέλφης του. Απέκρουσε τον έρωτά της και τότε η Όχνη τον συκοφάντησε στα αδέλφια του, τον Έχεμο, τον Λέοντα και τον Βουκόλο, παροτρύνοντάς τους να τον σκοτώσουν. Οι τρεις αδελφοί σκότωσαν πράγματι τον Εύνοστο στήνοντάς του ενέδρα, αλλά μετά από αυτό η Όχνη καταλήφθηκε από τύψεις, μετάνιωσε και θέλησε να αποκαταστήσει το δίκαιο, πολύ περισσότερο αφού είχαν συλληφθεί τα αδέλφια του Ευνόστου. Ομολόγησε τότε την αλήθεια στον Ελιέα και εκείνος με τη σειρά του τα είπε στον πατέρα της Όχνης. Στη συνέχεια η Όχνη αυτοκτόνησε και τα αδέλφια του Ευνόστου εξορίσθηκαν. Ο Πλούταρχος αναφέρει ότι τη διήγηση αυτή τη δίνει η ποιήτρια Μυρτίς από την Ανθηδόνα.
Οι κάτοικοι της Τανάγρας ίδρυσαν άλσος και ηρώο προς τιμή του αδικοχαμένου Ευνόστου. Στο μνημείο αυτό δεν επιτρεπόταν να μπαίνουν γυναίκες. Αν καμιά φορά συνέβαινε συμφορά, σεισμός ή ξηρασία, ερευνούσαν το ενδεχόμενο να είχε εισχωρήσει γυναίκα στο ηρώο του Ευνόστου. Ο Διοκλής ο Πεπαρήθιος στο έργο του «Περί ηρώων» παραθέτει θρύλο κατά τον οποίο πολλοί είχαν δει το φάντασμα του Ευνόστου να πηγαίνει προς τη θάλασσα για να εξαγνισθεί επειδή κάποια γυναίκα είχε πατήσει τον χώρο του ηρώου.
Γιότζι Γιαμαμότο

Βιογραφικό

Γεννήθηκε στο Τόκιο το 1943. Σπούδασε νομικά στο Πανεπιστήμιο Κέιο από το οποίο αποφοίτησε το 1966. Στη συνέχεια σπούδασε σχέδιο μόδας στο Bunka Fashion College. Παρουσίασε τις πρώτες του κολεξιόν στο Τόκιο το 1977 και το 1981 εμφανίστηκε στο Παρίσι. Τα ημιτελή ασύμμετρα ρούχα με υφάσματα επεξεργασμένα κατά τέτοιο τρόπο ώστε να μοιάζουν φθαρμένα χαρακτηρίζουν το στυλ του. Η σιλουέτα που προτείνει θυμίζει άλλοτε ένα γλυπτό και άλλοτε κινείται ελεύθερα καθώς αντιπαραθέτει το μοντέρνο με το παραδοσιακό. Δημιούργησε πιο οικονομικές σειρές ρούχων: Y’s για γυναίκες (1972), Y’s για άνδρες (1979).
Μεταξύ άλλων έχει συνεργαστεί με καλλιτέχνες όπως η Τίνα Τάρνερ, οι Placebo και ο Έλτον Τζον αλλά και με τη γνωστή εταιρία αθλητικών ειδών Adidas για τη δημιουργία σειράς ρούχων για αθλητές.
Ακράτα Αχαΐας

Ιστορία

Αναφέρεται ως οικισμός ήδη από την περίοδο της Τουρκοκρατίας.
Η Ακράτα είναι συνδεδεμένη με τους αγώνες του 1821 και υπήρξε ορμητήριο πολλών Αχαιών οπλαρχηγών. Στις 16 Μαρτίου του 1821 σημειώθηκε στην Ακράτα μία από τις πρώτες εχθροπραξίες του Αγώνα ενώ τον Ιανουάριο του 1823 διεξήχθη στην περιοχή η ομώνυμη μάχη κατά τη οποία αποδεκατίστηκε ο στρατός του Δράμαλη μετά το θάνατό του στην Κόρινθο.
Στα μέσα του 19ου αιώνα υπήρχε στην περιοχή τελωνειακός σταθμός καθώς και υγειονομικό φυλάκιο.